Id-Deċiżjoni tal-Kummissjoni
tas-17 ta’ Lulju 2001
li tikkonċerna miżuri protettivi fir-rigward ta’ importazzjonijiet ta’ ċerti annimali mill-Bulgarija minħabba tfaqqiegħa ta’ bluetongue, li tħassar id-Deċiżjoni 1999/542/KE, li temenda d-Deċiżjoni 98/372/KE dwar il-kondizzjonijiet tas-saħħa ta’ l-annimali u ċ-ċertifikazzjonijiet veterinarji għall-importazzjoni ta’ annimali ħajjin ta’ l-ispeċi bovini u tal-majjali minn ċerti pajjiżi Ewropej biex jingħata kont ta’ xi aspetti dwar il-Bulgarija u li temenda d-Deċiżjoni 97/232/KE li tħejji listi ta’ pajjiżi terzi li minnhom l-Istati Membri jawtorizzaw importazzjonijiet ta’ ngħaġ u mogħoż
(notifikat taħt in-numru tad-dokument C(2001) 1930)
(Test b’relevanza għaż-ŻEE)
(2001/600/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 72/462/KEE tat-12 ta’ Diċembru 1972 dwar is-saħħa u l-problemi ta’ spezzjonijiet veterinarji ma’ l-importazzjoni ta’ annimali bovini, ovini u kaprini u majjali, laħam frisk jew prodotti tal-laħam minn pajjiżi terzi [1], kif l-aħħar emendata bid-Direttiva 97/79/KEE [2], u b’mod partikolari l-Artikolu 6(1) u l-Artikolu 7 tagħha,
Wara li kkunsidrat id-Direttiva tal-Kunsill 90/675/KEE tal-15 ta’ Lulju 1991 li tistipula l-prinċipji li jirregolaw l-organizzazzjoni ta’ verifiki veterinarji fuq annimali li jidħlu fil-Komunità minn pajjiżi terzi, u li temenda d-Direttivi 89/662/KEE, 90/425/KEE, u 90/675/KEE [3], kif l-aħħar emendata bid-Direttiva 96/43/KE [4] u b’mod partikolari l-Artikolu 18(7) tagħha,
Billi:
(1) Id-Deċiżjoni tal-Kummissjoni 98/372/KE tipprovdi dwar il-kondizzjonijiet tas-saħħa ta’ l-annimali u ċ-ċertifikazzjonijiet veterinarji għall-importazzjoni ta’ annimali ħajjin ta’ l-ispeċi bovini u tal-majjali minn ċerti pajjiżi Ewropej [5].
(2) Id-Deċiżjoni tal-Kummissjoni 97/232/KE tħejji lista ta’ pajjiżi terzi li minnhom l-Istati Membri jawtorizzaw importazzjonijiet ta’ ngħaġ u mogħoż [6].
(3) Wara l-konferma ta’ tfaqqigħa ta’ bluetongue f’Lulju 1999, fir-reġjun ta’ Bourgas fil-Bulgarija, id-Deċiżjoni tal-Kummissjoni 1999/542/KE [7] tipprovdi ċerti miżuri protettivi fir-rigward ta’ annimali ta’ l-ispeċi bovini, ovini u kaprini li joriġinaw jew jgħaddu mill-Bulgarija.
(4) Wara missjoni tal-Kummissjoni mwettqa f’Novembru 2000 jidher li l-kontrolli mis-servizzi veterinarji tal-Bulgarija u s-sitwazzjoni ġenerali tas-saħħa ta’ l-annimali tjiebu b’mod konsiderevoli.
(5) Dwar il-bluetongue b’mod partikolari, kien twaqqaf programm ta’ sorveljanza matul perijodu ta’ żmien, u fuq il-bażi tar-riżultati ta’ dan l-istħarriġ, flimkien ma’ l-informazzjoni u l-garanziji pprovduti mill-awtoritajiet kompetenti veterinarji, sejjer isir possibbli li l-Bulgarija tiġi reġjonalizzata bil-ħsieb li tiġi permessa l-importazzjoni fil-Komunità ta’ bovini, ngħaġ u mogħoż.
(6) Xi miżuri għandhom iżda jinżammu biex jiġi assigurat li annimali ħajjin ta’ l-ispeċi bovini, ovini u kaprini ma jkunux joriġinaw jew jgħaddu minn dik il-parti tal-Bulgarija magħmula mill-provinċji ta’ Bourgas, Jambol, Hasskovo u Kardgali.
(7) Id-Deċiżjoni 1999/542/KE għandha titħassar u d-Deċiżjonijiet 97/232/KE u 98/372/KE għandhom jiġu hekk emendati.
(8) Din id-Deċiżjoni hija skond l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
L-Anness li jinsab mad-Deċiżjoni 97/232/KE għandu jiġi sostitwit bl-Anness III li jinsab ma’ din id-Deċiżjoni.
Artikolu 2
L-Annessi I u II li jinsabu mad-Deċiżjoni 98/372/KE huma sostitwiti bl-Annessi I u II li jinsabu ma’ din id-Deċiżjoni.
Artikolu 3
1. Id-Deċiżjoni 1999/542/EEC (1), hija sostitwita.
2. L-Istati Membri li jirċievu annimali ħajjin ta’ l-ispeċi bovini, ovini u kaprini li jkunu ġew trasportati mit-territorju tal-Bulgarija għandhom jassiguraw li l-annimali ma jkunux għaddew minn dik il-parti tal-Bulgarija magħmula mill-provinċji ta’ Bourgos, Jambol, Hasskovo u Kardgali.
Artikolu 4
Din id-Deċiżjoni għandha tgħodd mill-1 ta’ Awissu 2001.
Artikolu 5
Din id-Deċiżjoni hija indirizzata lill-Istati Membri.
Magħmula fi Brussel, fis-17 ta’ Lulju 2001.